作者:李白
標題:送趙判官赴黔府中丞叔幕
內容:廓落青雲心，交結黃金盡。富貴翻相忘，令人忽自哂。蹭蹬鬢毛斑，盛時難再還。巨源咄石生，何事馬蹄間。綠蘿長不厭，卻欲還東山。君為魯曾子，拜揖高堂裡。叔繼趙平原，偏承明主恩。風霜推獨坐，旌節鎮雄藩。虎士秉金鉞，蛾眉開玉樽。才高幕下去，義重林中言。水宿五溪月，霜啼三峽猿。東風春草綠，江上候歸軒。